’निओ-क्लासिज्म’ गी ‘सूडो-क्लासिज्म’, ते ‘आगस्टन’ बी नां दित्ते जन्दे न। ‘आगस्टन,’ जां रोम दे सम्राट आगस्टस दे समें आली, बी इस लेई आखदे न, जे उस बेले दे लेखक इ’यां समझदे हे जे उन्दा अपना युग गै अंग्रेजी साहित्य लेई इन्ना शानदार ते उच्चा ऐ जिन्ना उस पराचीन रोम दे सम्राट दे समें च हा जद होरेस, वरजिल, लांजिनुस ते कुइंटिल्लियन जैसे उच्चे साहित्यकार होए हे। जार्ज शेरबर्न नै अपने इंगलैण्ड दा साहित्तक इतिहास ग्रैन्थ, लिटरेरी हिस्टरी आफ इंग्लैण्ड’ च ‘नियो-क्लासिसिज्म’ दी परिभाशा, "मूल ग्रीक साहित्य दी फ्रांस च लूई चौदमें दे राजकाल च अपने ढंगा दी तुआरी दा नकल नेईं, उस दै अनुकूल आली छाया आली अपनी साहित्यक धारा।" दूए शब्दें च, इस ‘नियोकलासिसिज़्म’ च अरिस्तातेलेस ते दूए ग्रीक ते रोमन समालोचकें दे बनाएदे नियमें ते सिद्धान्ते गी जिस चाल्ली पैह्लें ते इतालवी समालोचकें ते फिरी लूई चौदमें दे बेल्ले दे फ्रांसीसी समालोचकें अपने बरतने लेई बदलिये उन्दी व्याख्या कीती ही, उन्दा सम्मान करना हा। सर फिलिप सिडनौ बी अरिस्तोतेलेस ते दूए फ्रांसीसी समालोचकें दी पूरी कदर करने आला हा, पर उसनै ओनेंगी बरतेआ नेईं जेड़ियां गल्लां ओनें प्रचारत कीतियां। बेन जानसन उनें गल्ले गी प्रकाशत बी करदा हा, ते उनेंगी बरतदा हा जेड़ियां ‘क्लासिसिज्म’ च औन्दियां न, पर उने नियमें गी ओ दोस बी नेईं हा मन्नदा, ओ अपने अक्ख-कन्न बरतने च बिश्वास रखदा हा। सच्चाई ते हर थाह्रा खुल्ली डुल्ली पेईदी हुन्दी ऐ ते उसगी दिक्खने लेई कोई अक्खी आला गै लोड़चदा ऐ। ओ दोये ते ग्रीक साहित्त दे रिलदादा हे। ‘निओ-क्लासिसिज्म’ नै अंग्रेजी साहित्ता दे दिल ते दमागा पर पूरा गल्बा चिरें जाइऐ 17 मीं शताब्दी दे अखीर च ते 18 मीं दे शुरू च गै पेआ हा।